এলিট ফোর্স র‌্যাপিড অ্যাকশন ব্যাটালিয়ন-র‌্যাবের ১৪তম প্রতিষ্ঠাবার্ষিকী উদযাপিত হয়েছে। ২০০৪ সালে এই বাহিনীটি গঠনের পর থেকে অদ্যাবধি দেশ ও জাতির কল্যাণে নিরলস কাজ করে যাচ্ছে র‌্যাব। জঙ্গিবাদ ও সন্ত্রাস নির্মূলে এই বাহিনী অনুকরণীয় দৃষ্টান্ত স্থাপন করেছে। বাহিনীটির ১৪তম প্রতিষ্ঠাবার্ষিকীতে প্রধানমন্ত্রী শেখ হাসিনা জঙ্গিবাদ ও সন্ত্রাস নির্মূলের ন্যায় মাদকের ভয়াল ছোবল থেকে ছেলে-মেয়েদের রক্ষায় দেশব্যাপী মাদকবিরোধী অভিযান চালিয়ে যেতে র‌্যাব সদস্যদের প্রতি নির্দেশ দেন। প্রধানমন্ত্রী বলেন, ‘আমি র‌্যাব সদস্যদের অনুরোধ করবো, জঙ্গিবাদ ও সন্ত্রাসের বিরুদ্ধে অভিযান চালিয়ে তারা যেমন সাফল্য অর্জন করতে সক্ষম হয়েছে তেমনি এখন মাদকের বিরুদ্ধেও এই অভিযান অব্যাহত রাখতে হবে।’ প্রধানমন্ত্রী শেখ হাসিনা ৩ মে কুর্মিটোলা র‌্যাব সদর দপ্তরে র‌্যাবের ১৪তম প্রতিষ্ঠাবার্ষিকী উদযাপন অনুষ্ঠানে প্রধান অতিথির ভাষণে এসব কথা বলেন।